KOMISIJOS REGLAMENTAS (EB) Nr. 748/2009
(2009 m. rugpjūčio 5 d.)
dėl orlaivių naudotojų, kurie 2006 m. sausio 1 d. arba vėliau vykdė Direktyvos 2003/87/EB I priede nurodytą aviacijos veiklą, sąrašo, kuriame nurodoma kiekvieno orlaivių naudotojo administruojanti valstybė narė
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. spalio 13 d. Europos Parlamento ir Tarybos direktyvą 2003/87/EB, nustatančią šiltnamio efektą sukeliančių dujų emisijos leidimų sistemą Bendrijoje ir iš dalies keičiančią Tarybos direktyvą 96/61/EB (1), ypač į jos 18a straipsnio 3 dalies a punktą,
kadangi:
(1)
Pagal Direktyvą 2003/87/EB, iš dalies pakeistą Direktyva 2008/101/EB (2), aviacijos veikla įtraukiama į Bendrijos šiltnamio efektą sukeliančių dujų emisijos leidimų prekybos sistemą (toliau - Bendrijos sistema).
(2)
Siekiant sumažinti orlaivių naudotojams tenkančią administracinę naštą, Direktyvoje 2003/87/EB nustatyta, kad už kiekvieną orlaivių naudotoją bus atsakinga viena valstybė narė. Direktyvos 2003/87/EB 18a straipsnio 1 ir 2 dalyse pateikiamos nuostatos, kuriomis reglamentuojamas kiekvieno orlaivių naudotojo paskyrimas jį administruojančiai valstybei narei. Orlaivių naudotojų ir juos administruojančių valstybių narių sąrašas (toliau - sąrašas) turėtų padėti užtikrinti, kad kiekvienas orlaivių naudotojas žinotų, kuri valstybė narė jį reguliuos, o valstybėms narėms būtų aišku, kuriuos orlaivių naudotojus jos turėtų reguliuoti.
(3)
Sudarydama sąrašą Komisija atsižvelgė į pastabas, gautas po to, kai 2009 m. vasario 11 d. ji paskelbė preliminarų orlaivių naudotojų ir juos administruojančių valstybių narių sąrašą. Sąrašas grindžiamas duomenimis, kuriuos Eurokontrolė pateikė remdamasi skrydžių planų įrašais (3).
(4)
Direktyvos 2003/87/EB reikalavimai taikomi orlaivių naudotojams, apibrėžtiems tos direktyvos 3 straipsnio o punkte. Įtraukimas į Bendrijos sistemą siejamas tik su aviacijos veiklos vykdymu ir nepriklauso nuo įtraukimo į sąrašą. Todėl orlaivių naudotojams, vykdantiems Direktyvos 2003/87/EB I priede nurodytą aviacijos veiklą, Bendrijos sistema taikoma nepriklausomai nuo to, ar jie yra sąraše veiklos vykdymo metu. Analogiškai aviacijos veiklą nutraukę orlaivių naudotojai pašalinami iš Bendrijos sistemos tuomet, kai jie nutraukia Direktyvos 2003/87/EB I priede nurodytą aviacijos veiklą, o ne tuomet, kai jie pašalinami iš sąrašo.
(5)
Į sąrašą įtraukti visi orlaivių naudotojai, kurie vykdė atitinkamą aviacijos veiklą nuo 2006 m. sausio 1 d. iki 2008 m. gruodžio 31 d. Todėl sąraše gali būti orlaivių naudotojų, kurie galutinai arba laikinai nutraukė aviacijos veiklą. Sudarant sąrašą neatsižvelgta į tai, ar orlaivių naudotojai įtraukti į Bendrijos oro vežėjų sąrašą, kuriame išvardytiems oro vežėjams dėl saugos priežasčių pagal 2005 m. gruodžio 14 d. Europos Parlamento ir Tarybos reglamentą (EB) Nr. 2111/2005 dėl oro vežėjų, kuriems taikomas draudimas vykdyti veiklą Bendrijoje, Bendrijos sąrašo sudarymo ir oro transporto keleivių informavimo apie skrydį vykdančio oro vežėjo tapatybę bei panaikinantį Direktyvos 2004/36/EB 9 straipsnį (4) draudžiama vykdyti skrydžius Bendrijoje. Todėl šis reglamentas neturėtų prieštarauti Komisijos arba valstybių narių sprendimams, priimtiems pagal Reglamentą (EB) Nr. 2111/2005.
(6)
Kiekvienam orlaivių naudotojui sąraše turėtų būti nurodytas vienetinis kodas. Šis kodas turėtų padėti nustatyti Bendrijos sistemos dalyvių tapatybę,
PRIĖMĖ ŠĮ REGLAMENTĄ:
1 straipsnis
Šio reglamento priede pateikiamas Direktyvos 2003/87/EB 18a straipsnio 3 dalies a punkte nurodytas orlaivių naudotojų, kurie 2006 m. sausio 1 d. arba vėliau vykdė Direktyvos 2003/87/EB I priede nurodytą aviacijos veiklą, sąrašas, kuriame nurodoma kiekvieno orlaivių naudotojo administruojanti valstybė narė.
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2009 m. rugpjūčio 5 d.